《次韵伯氏长芦寺下》
宋代·黄庭坚

风从落帆休，天与大江平。
僧坊昼亦静，钟磬寒逾清。
淹留属暇日，植杖数连甍。
颇与幽子逢，煮茗当酒倾。
携手霜木末，朱栏见潮生。
樯移永正县，鸟度建康城。
薪者得树鸡，羹盂味南烹。
香秔炊白玉，饱饭愧闲行。
业祠思归乐，吟弄夕阳明。
思归诚独乐，薇蕨渐春荣。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。